Gandia celebra una nova edició de la promoció de les coques de Sant Joan amb un espai especial a la platja
18 juny 2025

## Gandia celebra una nova edició de la promoció de les coques de Sant Joan amb un espai especial a la platja18 juny 2025Última actualització: 18 juny 2025

![](../gestion/img/78ec895669893c0440d974d8353208ed6dcdf193f7d7a44ecf913745687b1e10.jpg)  
  

La regidora delegada de Polítiques Econòmiques i Comerç de l’Ajuntament de Gandia, **Elena Moncho**, junt amb el president de l’Associació de Pastissers i Forners de Gandia, **Miguel Roselló**; el seu tresorer, **Raül Llopis**, i **Salva Martí**, de la Pastisseria Salva, han presentat aquest matí una nova edició de la tradicional promoció de les coques de Sant Joan.

  
Un any més, els forns i pastisseries locals s’uniran per traure al carrer una mostra de la rebosteria tradicional vinculada a la màgica nit de Sant Joan. En aquesta ocasió, tots els establiments que elaboren aquestes coques oferiran els seus productes des d’un espai ubicat al carrer Galícia, davant de l’antic local de la cafeteria La Ducal. La parada estarà oberta el dilluns 23 de juny, des de les 19:00 fins a mitjanit.

La regidora ha destacat la importància de mantindre vives les tradicions gastronòmiques locals i ha animat la ciutadania i els visitants a participar en aquesta iniciativa: “_Un any més podrem comprar i tastar la típica coca de Sant Joan, però també altres especialitats com la ‘Delicada de Gandia’, la ‘Trena Borgiana’ i una gran varietat de coques dolces i salades, perfectes per gaudir d’una nit màgica vora la mar_”.

  

Roselló, president de l’Associació de Pastissers i Forners, ha recordat el simbolisme ancestral d’aquesta festivitat: “_Celebrem el solstici d’estiu amb productes tradicionals. La coca de Sant Joan ha evolucionat amb el temps i hui dia representa la nostra creativitat i les nostres arrels_”.

Per la seua banda, Martí ha informat que, a més de les coques dolces amb crema, xocolate o fruits secs com el pistacho, també s’oferiran coques salades amb tomaca, gambes, embotits o salmó. “_Tot pensat perquè la gent puga sopar a la platja i celebrar la nit més llarga de l’any amb sabor local_”.

Finalment, Llopis ha posat en valor la col·laboració entre l’Ajuntament i els obradors locals: “L’a_ny passat va ser un èxit rotund, i esperem que enguany encara més gent s’anime. No hi ha excuses per no acostar-se a La Ducal i gaudir d’aquesta oferta gastronòmica única_”.